গীতা পাঠের পর, এবার মুসলিমদের বিশ্ব ইজতেমা বাংলায়, কী নির্দেশ মুখ্যমন্ত্রীর?

কলকাতা: সম্প্রতি ব্রিগেডে ৫ লক্ষ্যে কণ্ঠে গীতা পাঠ হয়েছে। এবার রাজ্যে শুরু হতে চলেছে মুসলিমদের ইজতামার আয়োজন।হুগলির দাদপুর এলাকার পুইনান–পাণ্ডুয়ায় ছাব্বিশের শুরুতেই বসতে চলেছে মুসলিমদের বিশ্ব ইজতেমা (World Ijtema in Hooghly)। ২ থেকে ৫ জানুয়ারি পর্যন্ত চলবে এই ধর্মীয় সমাবেশ।আয়োজকদের অনুমান, দেশ-বিদেশ মিলিয়ে ১৮ থেকে ২০ লক্ষ মুসলিমের সমাগম হতে পারে সেখানে। সোমবার নবান্নে (Nabanna) ইমামদের সঙ্গে এক গুরুত্বপূর্ণ বৈঠকে মুখ্যমন্ত্রী মমতা বন্দ্যোপাধ্যায় (Mamata Banerjee) এই সমাবেশের প্রস্তুতি নিয়ে বিস্তারিত আলোচনা করেন এবং সুষ্ঠুভাবে এই আয়োজন সম্পন্ন করার জন্য প্রশাসনের প্রতি কড়া নির্দেশ দেন। সম্প্রতি ওয়াকফ সম্পত্তির ব্যাপারে বাংলায় সংখ্যালঘুদের মধ্যে যে অসন্তোষ তৈরি হয়েছে, সেই প্রেক্ষাপটে এই বৈঠক তাৎপর্যপূর্ণ বলে অনেকের মত।

ইজতেমা হল একটি বৃহৎ ইসলামিক ধর্মীয় সমাবেশ। বিভিন্ন ইসলামি সংগঠনের উদ্যোগে এ ধরনের সমাবেশে লক্ষ লক্ষ ধর্মপ্রাণ মুসলমান অংশগ্রহণ করেন। প্রশাসন সূত্রে খবরের, আগামী ২ জানুয়ারি থেকে হুগলির (Hooghly) পোলবার দাদপুর এলাকায় এই ধর্মীয় সমাবেশ শুরু হবে এবং তা চলবে ৫ জানুয়ারি পর্যন্ত। ইমামদের তরফে জানানো হয়েছে, এই সমাবেশে কেবল রাজ্যের বা দেশের নয়, বিদেশেরও বহু মানুষ অংশ নেবেন। চার দিনব্যাপী এই অনুষ্ঠানে প্রায় ১৮ থেকে ২০ লক্ষ মানুষের সমাগম হবে বলে মনে করা হচ্ছে। ইতিমধ্যেই সেখানে জোরকদমে প্রস্তুতির কাজ শুরু হয়ে গিয়েছে।

আরও পড়ুন: খসড়ায় নাম থাকলে কী চূড়ান্ত তালিকায় থাকবে?

হুগলির ওই সমাগমের ব্যাপারে সোমবার নবান্নর সভাঘরে উচ্চপর্যায়ের বৈঠক করেন মুখ্যমন্ত্রী মমতা বন্দ্যোপাধ্যায় ( Mamata Banerjee)। বৈঠকে ছিলেন রাজ্যের মন্ত্রী ববি হাকিম, জাভেদ খান, সিদ্দিকুল্লা চৌধুরী, অরূপ বিশ্বাস-সহ একাধিক ইমাম ও প্রশাসনিক কর্তারা। বৈঠকে মুখ্যমন্ত্রী স্পষ্ট নির্দেশ দিয়েছেন, অনুষ্ঠান যেন সম্পূর্ণ শান্তিপূর্ণ, সুষ্ঠু ও নির্বিঘ্নে সম্পন্ন হয়। খাওয়া-দাওয়া, পানীয় জল, স্বাস্থ্য পরিষেবা থেকে শুরু করে নিরাপত্তা, সব দিকেই সর্বোচ্চ সতর্কতা অবলম্বনের নির্দেশ দেওয়া হয়েছে হুগলি জেলা প্রশাসনকে। পর্যাপ্ত স্বেচ্ছাসেবক ও প্রশাসনিক নজরদারি রাখার কথাও বলা হয়েছে।মুখ্যমন্ত্রী বৈঠকে বলেন, “এত বড় অনুষ্ঠানে কোনওরকম অপ্রীতিকর ঘটনা যেন না ঘটে। একই সঙ্গে তিনি প্রশাসনকে সতর্ক করে দেন, কোনও সমস্যার আশঙ্কা থাকলে আগাম ব্যবস্থা নিতে হবে।

দেখুন ভিডিও